b'\n_START_ARTICLE_\nKoivistonkyl\xc3\xa4 (\xc3\x84\xc3\xa4nekoski)\n_START_PARAGRAPH_\nKoivistonkyl\xc3\xa4 on kyl\xc3\xa4 \xc3\x84\xc3\xa4nekosken etel\xc3\xa4isell\xc3\xa4 puolella. Se oli mennein\xc3\xa4 vuosisatoina maantieliikenteen risteys, jossa Vaasan ja Kuopion v\xc3\xa4linen tie on kohdannut Laukaasta pohjoiseen kulkevan tien. Kyl\xc3\xa4 on ollut \xc3\x84\xc3\xa4nekosken hallinnollinen keskus 1700-luvulta 1840-luvulle, ja siell\xc3\xa4 on sijainnut esimerkiksi \xc3\x84\xc3\xa4nekosken seudun ainoa posti._NEWLINE_Kyl\xc3\xa4 rajoittuu l\xc3\xa4nness\xc3\xa4 Hirvaskankaalla Uuraisten ja \xc3\x84\xc3\xa4nekosken rajaan, etel\xc3\xa4ss\xc3\xa4 Uuraisten puolella sijaitsevaan Hirvaskyl\xc3\xa4\xc3\xa4n sek\xc3\xa4 Laukaan ja \xc3\x84\xc3\xa4nekosken rajaan, pohjoisessa \xc3\x84\xc3\xa4nekosken Rannankyl\xc3\xa4\xc3\xa4n, sek\xc3\xa4 id\xc3\xa4ss\xc3\xa4 Kapeenkoskeen ja P\xc3\xb6rrinsalmen siltaan, jonka kohdalla on my\xc3\xb6s Laukaan ja \xc3\x84\xc3\xa4nekosken it\xc3\xa4inen raja, joskin kantatiet\xc3\xa4 69 kuljettaessa l\xc3\xa4hes heti sillan j\xc3\xa4lkeen on toinen Laukaan ja \xc3\x84\xc3\xa4nekosken raja, koska koskiomistukset ovat ennen vanhaan olleet monimuotoisia._NEWLINE_Kyl\xc3\xa4n tunnettu maamerkki ja juhlapaikka, Koiviston seuratalo, sijaitsee kyl\xc3\xa4n keskell\xc3\xa4. Koivistonkyl\xc3\xa4lt\xc3\xa4 Suolahteen p\xc3\xa4in ment\xc3\xa4ess\xc3\xa4, P\xc3\xb6rrinsalmen sillan oikealla puolella on Kapeenkoski, jossa on mainiot kalastusmahdollisuudet. Koivistonkyl\xc3\xa4n l\xc3\xa4nsiosissa sijaitsee Hirvaskangas, joka on tullut tunnetuksi maantieteellisesti ja palvelullisesti merkitt\xc3\xa4v\xc3\xa4n\xc3\xa4 risteyspaikkana, niin entisaikaan kuin nyky\xc3\xa4\xc3\xa4nkin._NEWLINE_Koivistonkyl\xc3\xa4n Niiniveden rantaa pitkin kulkee Koivistonkyl\xc3\xa4ntie, vanha maantie, jota pitkin p\xc3\xa4\xc3\xa4see 4-tien varteen Myllyntauksen paikkeille. Tie on nykyisin museotie. Tunnetuksi kyl\xc3\xa4 on tullut Anita Hirvosesta, joka vietti lapsuutensa Koiviston maisemissa, sek\xc3\xa4 Jorma Kinnusesta, joka heitti aikoinaan keih\xc3\xa4\xc3\xa4nheiton ep\xc3\xa4virallisen maailmanenn\xc3\xa4tyksen Koiviston koulun kent\xc3\xa4ll\xc3\xa4. Heittoa ei pystytty kunnolla mittaamaan, koska keih\xc3\xa4s lensi ep\xc3\xa4tasaiselle pellolle. Koivistonkyl\xc3\xa4ll\xc3\xa4 on oma urheiluseura, Koiviston Kipin\xc3\xa4. Kipin\xc3\xa4ss\xc3\xa4 harrastetaan liikuntaa monipuolisesti, kuten lentopalloa, koripalloa, hiihtoa ja yleisurheilua. Seuran koripallojoukkue on pelannut vuodesta 1991 Keski-Suomen 3- ja 4-divisioonassa. Koiviston koulun vieress\xc3\xa4 kulkee valaistu hiihtolatu.'